Mataró se suma a la vaga de l'ensenyament | Mataró Ràdio
Dij, 24/10/2013 - 10:26
Mataró se suma avui a la vaga general d’educació convocada pels sindicats USTEC-STEs (IAC), CCOO i CGT. Els sindicats criden a la participació de la comunitat educativa per tal de lluitar per un sistema educatiu públic de qualitat. L’estació de RENFE de Mataró serà el punt de trobada de tots aquells mataronins que desitgin sumar-se a la manifestació general que tindrà lloc a Barcelona, concretament a Plaça Universitat. Segons assegura el delegat d’educació de CCOO al Maresme, Àlex Blasco, l’objectiu d’aquesta acció és mostrar el descontent de la ciutadania envers les retallades que estan efectuant des del Departament d’educació de la Generalitat i el Ministeri d’Educación del govern espanyol. D’altra banda, també es demana la retirada de la LOMCE i l’aturada de la LEC.
Des CCOO consideren que la vaga d’aquest dijous marcarà un punt d’inflexió en el camí per aconseguir una educació pública i de qualitat. Blasco afirma que aquesta manifestació no serà la darrera, perquè a partir d’aquest moment queda un llarg camí de reivindicacions per aturar polítiques que perjudiquen als estudiants catalans. També, explica que la campanya “Pintem la ciutat de groc” que va tenir lloc la darrera setmana i la consulta popular sobre educació són una mostra de les accions que tindran lloc els propers mesos de forma periòdica.
D’altra banda, a la ciutat, l’Assemblea Groga del Maresme ha organitzat diferents accions per sumar-se a la vaga general. El portaveu de l’assemblea, Bernat Aranyó, detalla que els actes reivindicatius començaran amb un piquet informatiu que se situarà a l’Escola Pia Santa Anna, per tal de reclamar la participació de les escoles concertades i privades a dir no a la LOMCE. També, s’organitzarà una assemblea debat sobre la LOMCE a la plaça que es troba davant de l’edifici del Café de Mar.
Finalment, Aranyó destaca que es convidarà els maresmencs a unir-se a la manifestació que se celebrarà a Barcelona mitjançant el que han denominat “Tren groc”.
educació, sindicats, vaga ensenyament, marea groga